Noget overraskende lykkedes det lørdag for den blot 19-årige Viktor Bromer fra Aalborg at svømme sig ind på en andenplads i finalen på 200 meter butterfly ved kortbane-EM i svømning. Godt nok havde aalborgenseren sat næstbedste tid i de indledende heats, men da havde han hakket to sekunder af sin egen personlige rekord, var det usikkert, om han kunne gentage præstationen. Det kunne han sagtens - og mere til endda. Tiden 1.53,38 minutter var mere end et halvt sekund hurtigere end den foregående tid. Dermed satte Bromer endnu engang dansk rekord, samtidig med at han kun var 48 hundreddele af et sekund langsommere end den nordiske rekord. Den ungarske stjernesvømmer Laszlo Cseh kunne Aalborg-svømmeren dog ikke røre. Cseh tog guld i tiden 1.52,11 minutter.

Referat:
Viktor Bromer var næsthurtigst på mændenes 200 meter butterfly ved kortbane-EM - og satte dansk rekord.